Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 325/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PASTA DI GRAGNANO“

EU št.: PGI-IT-00870-AM01 – 25.10.2018

ZOP ( ) ZGO ( X )

1. Skupina vložnikov in pravni interes

Consorzio di Tutela della Pasta di Gragnano Via Vittorio Veneto, 20 80054 Gragnano (NA) ITALIJA Tel. +39 0810108908 E-naslov: info@consorziogragnanocittadellapasta.it

Consorzio di Tutela della Pasta di Gragnano IGP ima pravico vložiti zahtevek za spremembo v skladu s členom 13(1) odloka št. 12511 ministrstva za kmetijske, živilske in gozdarske politike z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [Inšpekcijski pregledi]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Točka 2.2 člena 2 specifikacije in ustrezna točka 3.2 enotnega dokumenta:

„2.2 Kemijske lastnosti: — vsebnost vlage: največ 12,5 % končnega proizvoda, — minimalna hranilna vrednost za 100 g suhega proizvoda, energijska vrednost 1 486 kJ 350 kcal beljakovine 13 g ogljikovi hidrati 73 g maščoba 1 g pepel največ 0,86 %“

se spremeni na naslednji način:

„2.2 Kemijske lastnosti: — vsebnost vlage: največ 12,5 % končnega proizvoda, — beljakovine najmanj 13 % suhe snovi — pepel največ 0,86 % suhe snovi“

S spremembo se črta navedba hranilnih vrednosti, ki niso neposredno povezane s kvalitativnimi lastnostmi testenin „Pasta di Gragnano“. Informacije o energijski vrednosti ter vsebnosti ogljikovih hidratov in maščob bodo potrošnikom v vsakem primeru na voljo, saj bodo vključene v preglednico hranilne vrednosti, ki je zahtevana z Uredbo (EU) št. 1169/2011. Tako se ohranjajo parametri, ki se nanašajo na vsebnost vlage, beljakovin in pepela kot glavnih kemijskih lastnosti testenin „Pasta di Gragnano“. Da bi omogočili natančnejše meritve, je tudi navedeno, da je delež vsebnosti beljakovin in pepela določen za suho snov.

Metoda proizvodnje

Naslednji stavek iz člena 5 specifikacije in ustrezna točka 3.3 enotnega dokumenta:

„Zdrob trde pšenice, ki se uporablja za proizvodnjo testenin „Pasta di Gragnano“ z zaščiteno geografsko označbo, mora imeti naslednje lastnosti:

— vsebnost vlage: največ 15 % končnega proizvoda,

— minimalna hranilna vrednost za 100 g suhega proizvoda: energijska vrednost 1 486 kJ 350 kcal beljakovine 13 g ogljikovi hidrati 73 g maščoba 1 g pepel največ 0,86 %“

se spremeni na naslednji način:

„Zdrob trde pšenice, ki se uporablja za proizvodnjo testenin „Pasta di Gragnano“ z zaščiteno geografsko označbo, mora imeti naslednje lastnosti:

— vsebnost vlage: največ 15 % končnega proizvoda,

— beljakovine najmanj 13 % suhe snovi

— pepel največ 0,86 % suhe snovi“

Kot je že bilo pojasnjeno v zvezi s spremembo člena 2, je namen spremembe črtati parametre, ki niso značilni za kakovost testenin „Pasta di Gragnano“. Tako se ohranijo ključne lastnosti zdroba trde pšenice (glavne sestavine testenin „Pasta di Gragnano“), pri čemer je navedeno, da je vsebnost beljakovin in pepela določena za suho snov.

V zadnjih letih se je pri postopku proizvodnje pokazalo, da je težko določiti minimalne vrednosti za hranilne elemente v živilih. Iz preglednice hranilne vrednosti za testenine je razvidno, da se s povečanjem vsebnosti beljakovin zmanjša vsebnost ogljikovih hidratov. Za opis kvalitativnih lastnosti testenin iz trde pšenice je treba navesti le minimalno vsebnost beljakovin.

Naslednji stavek iz člena 5 specifikacije proizvoda:

„SUŠENJE: faza sušenja se spreminja glede na obliko testenin, v vsakem primeru pa je temperatura med 40 in 80 °C, sušenje pa traja od 6 do 60 ur.“

se spremeni na naslednji način:

„SUŠENJE: faza sušenja se spreminja glede na obliko testenin, v vsakem primeru pa je temperatura med 40 in 85 °C, sušenje pa traja od 4 do 60 ur.“

Najvišja temperatura se je z „80 °C“ povišala na „85 °C“, najkrajši čas sušenja pa se je s „6 ur“ skrajšal na „4 ure“ na podlagi izkušenj, pridobljenih v postopku proizvodnje, saj se je izkazalo, da je težko upoštevati najvišjo temperaturo sušenja (80 °C) in najkrajši čas faze sušenja (6 ur), zlasti po uvedbi nekaterih novih testenin s posebnimi merami in oblikami.

Te spremembe so skladne s tradicionalno metodo proizvodnje in ne bodo vplivale na lastnosti končnega proizvoda, bodo pa bolje izražale dejanski postopek proizvodnje za testenine „Pasta di Gragnano“ z zaščiteno geografsko označbo.

Označevanje

Naslednji stavek iz člena 8 specifikacije in ustrezna točka 3.6 enotnega dokumenta:

„Vrste embalaže, ki se uporabljajo za testenine „Pasta di Gragnano“, so: kartonske škatle, prozorne vrečke ali embalaža, izdelana iz materialov na rastlinski osnovi ali drugih materialov, primernih za recikliranje, v skladu s predpisi EU. Zapakirani izdelki tehtajo 125 g, 250 g, 500 g, 1 kg ali 2 kg.“

se spremeni na naslednji način:

„Vrste embalaže, ki se uporabljajo za testenine „Pasta di Gragnano“, so: kartonske škatle, prozorne vrečke ali embalaža, izdelana iz materialov na rastlinski osnovi ali drugih materialov, primernih za uporabo v prehrani in dovoljenih na podlagi predpisov EU. Najmanjša teža pakiranj je 100 g (3,5274 oz) do 5 000 g (176,3698 oz), njihova teža pa je lahko izražena tudi v merskih enotah, ki se ne uporabljajo v EU.“

S spremembo je bil izraz „primernih za recikliranje“ nadomeščen z izrazom „primernih za uporabo v prehrani in dovoljenih na podlagi predpisov EU“. Na ta način so pravila za pakiranje v specifikaciji jasnejša zaradi opredelitve ustreznejšega regulativnega okvira.

Prav tako je črtana izrecna opredelitev teže pakiranj (125 g, 250 g, 500 g, 1 kg ali 2 kg), ki je nadomeščena z najmanjšo težo 100 g in največjo težo 5 000 g. To omogoča prikaz teže z merskimi enotami, ki se ne uporabljajo v EU. V skladu z deregulacijo nominalnih količin za predpakirana živila bo ta sprememba gospodarskim subjektom omogočila, da se glede teže pakiranj odločajo na podlagi povpraševanja na trgu. S povečanjem največje teže se bo povečala tudi uporaba ZGO v sektorju hotelov, restavracij ter priprave in dostave hrane.

Z možnostjo navedbe teže v merskih enotah, ki se ne uporabljajo v EU, se bo olajšal tudi izvoz proizvoda (npr. navedba v unčah za ZDA) in povečala uporaba v sektorju hotelov, restavracij ter priprave in dostave hrane.

Naslednji stavek iz člena 8 specifikacije in ustrezna točka 3.6 enotnega dokumenta:

„Etikete na embalaži morajo vsebovati naslednje elemente, ki morajo biti natisnjeni jasno, čitljivo in v enaki velikosti:

(a) ime ‚Pasta di Gragnano‘ in navedbo ‚Zaščitena geografska označba‘ ali kratico ‚ZGO‘;

(b) ime, naziv in naslov pakirnega ali proizvodnega podjetja;“

se spremeni na naslednji način:

„Etikete na embalaži morajo vsebovati naslednje elemente, ki morajo biti natisnjeni jasno, čitljivo in v enaki velikosti:

(a) ime ‚Pasta di Gragnano‘ in navedbo ‚Indicazione Geografica Protetta‘ [‚Zaščitena geografska označba‘] ali kratico ‚IGP‘ [‚ZGO‘];

(b) naslov proizvodnega podjetja;“

Del besedila „ime, naziv in“ je bil črtan, da je obvezno navesti proizvajalca, ki ni vedno isti kot gospodarski subjekt, ki trži proizvod.

Naslednji stavek iz člena 8 specifikacije proizvoda:

„Uporaba izrazov, ki se nanašajo na podjetja, imena, trgovska imena in zasebne blagovne znamke ter ne hvalijo proizvoda in verjetno ne zavajajo potrošnika, je dovoljena.“

se spremeni na naslednji način:

„V zaščiteni geografski označbi ni dovoljeno dodajati besed, ki hvalijo proizvod, da ne bi zavajali potrošnikov.“

Pojasniti bi bilo treba, da bi bila uporaba besed, ki hvalijo proizvod, skupaj z označbo v nasprotju s členom 7 Uredbe (EU) št. 1169/2011 o praksah poštenega informiranja, saj bi bilo mogoče sklepati, da imajo nekatere testenine z zaščiteno geografsko označbo posebne lastnosti, če pa imajo dejansko vse testenine, ki jih zajema zaščitena geografska označba „Gragnano“, take lastnosti.

Naslednji stavek iz člena 8 specifikacije proizvoda:

„Velikost logotipa mora biti sorazmerna z merami pakiranja, njegovi lastni proporci pa se ne smejo spreminjati.“

se spremeni na naslednji način:

„Velikost logotipa mora biti sorazmerna z merami pakiranja, spodaj določeni proporci pa se ne smejo spreminjati.“

Zamenjava izraza „lastni“ s „spodaj določeni“ je zgolj stilistična sprememba, saj se z njo ne spreminja obstoječa vsebina, temveč se želi le bolj jasno opredeliti, kako je treba logotip uporabljati.

Drugo

Inšpekcijski pregledi

Naslednji stavek iz člena 7 specifikacije proizvoda:

„V skladu s členoma 10 in 11 Uredbe (EU) št. 510/2006 pooblaščeni izvajalec nadzora preveri skladnost s pogoji te specifikacije proizvoda. Izvajalec nadzora, ki mu je bila zaupana naloga preverjanja različnih faz postopka proizvodnje za označbo ‚Pasta di Gragnano‘, je družba Certiquality S.r.l., registrirana na naslovu Via Gaetano Giardino 4, 20123 Milano (telefon: 02 80691716).“

se spremeni na naslednji način:

„V skladu s členoma 36 in 37 Uredbe (EU) št. 1151/2012 izvajalec nadzora preverja, ali proizvod izpolnjuje zahteve specifikacije. Ta izvajalec je naslednji: CSQA Certificazioni srl – identifikacijska številka za DDV 02603680246 – Via San Gaetano 74 – 36016 Thiene (VI). Telefon: 0445.313011, telefaks: 0445.313070 – spletni naslov: http://www.csqa.it; potrjen e-naslov: csqa@legalmail.it; e-naslov: regolamentato@csqa.it.“

S spremembo se posodobita sklica na zakonodajo in nadzorni organ v skladu z Uredbo (EU) št. 1151/2012.

ENOTNI DOKUMENT

„PASTA DI GRAGNANO“

EU št.: PGI-IT-00870-AM01 – 25.10.2018

ZOP ( ) ZGO ( X )

1. Ime

„Pasta di Gragnano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.5 Testenine

3.2 Opis proizvoda, za katerega se uporablja ime iz točke 1

Testenine „Pasta di Gragnano“ se izdelajo z mešanjem zdroba trde pšenice in vode iz lokalnega vodonosnika.

Tržijo se različne vrste testenin, vse pa so tradicionalne za Gragnano in rezultat ustvarjalnosti lokalnih testeninarjev.

Ko se proizvod da na trg, mora imeti v nadaljevanju navedene lastnosti:

Fizikalne lastnosti:

— zunanji videz: homogen, brez belih ali črnih lis in zračnih mehurčkov, razpok, zarez, plesni, ličink, zajedavcev ali tujkov,

— prečni prerez: steklast,

— barva: slamnato rumena,

— nagubanost: značilna za uporabo bronastih modelov.

Ko so testenine „Pasta di Gragnano“ z zaščiteno geografsko označbo kuhane, imajo naslednje lastnosti:

— čvrstost: testenine so čvrste, toda elastične,

— homogenost pri kuhanju: enakomerno kuhanje,

— obstojnost pri kuhanju: dobra – dolgo ostanejo čvrste,

— lepljivost: je ni ali ni zaznavna.

Kemijske lastnosti:

vsebnost vlage: največ 12,5 % končnega proizvoda,

beljakovine najmanj 13 % suhe snovi pepel največ 0,86 % suhe snovi

Organoleptične lastnosti:

— okus: prijeten, z značilnim priokusom po trdi pšenici,

— vonj: po zreli pšenici.

3.3 Krma (samo za proizvode živalskega izvora) in surovine (samo za predelane proizvode)

Zdrob trde pšenice, ki se uporablja za proizvodnjo testenin „Pasta di Gragnano“ z zaščiteno geografsko označbo, mora imeti naslednje lastnosti:

vsebnost vlage: največ 15 % končnega proizvoda,

beljakovine najmanj 13 % suhe snovi pepel največ 0,86 % suhe snovi

Zdrob trde pšenice se zmeša z vodo, katere delež ne presega 30 % celotne zmesi. Nato se testo temeljito zgnete, da postane enakomerno in elastično.

3.4 Posebne faze proizvodnje, ki jih je treba izvajati na opredeljenem geografskem območju

Postopek proizvodnje testenin „Pasta di Gragnano“ sestavljajo naslednje faze: mešanje in gnetenje, iztiskanje ali vlečenje, sušenje, ohlajanje in stabilizacija. Vse se izvajajo na območju občine Gragnano v pokrajini Neapelj.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje mora biti izvedeno na območju v 24 urah po proizvodnji, da se prepreči izguba vlage, ki bi poslabšala posebne organoleptične lastnosti proizvoda, in ker se lahko zaradi izgube vlage in neprimernega ravnanja s proizvodom med prevozom različne oblike testenin zdrobijo ali poškodujejo. Vrste embalaže, ki se uporabljajo za testenine „Pasta di Gragnano“, so: kartonske škatle, prozorne vrečke ali embalaža, izdelana iz materialov na rastlinski osnovi ali drugih materialov, primernih za uporabo v prehrani in dovoljenih na podlagi predpisov EU. Najmanjša teža pakiranj je 100 g (3,5274 oz) do 5 000 g (176,3698 oz), njihova teža pa je lahko izražena tudi v merskih enotah, ki se ne uporabljajo v EU.

3.6 Posebna pravila za označevanje proizvoda, za katerega se uporablja registrirano ime

Etikete na embalaži morajo vsebovati naslednje elemente, ki morajo biti natisnjeni jasno, čitljivo in v enaki velikosti:

(a) ime „Pasta di Gragnano“ in navedbo „Indicazione Geografica Protetta“ („Zaščitena geografska označba“) ali kratico „IGP“ („ZGO“);

(b) naslov proizvodnega podjetja;

(c) logotip označbe „Pasta di Gragnano“:

(d) logotip mora biti uporabljen v povezavi z zaščiteno geografsko označbo in simbolom EU. Logotip označbe je lahko natisnjen tudi črno-belo, enobarvno ali kot negativ.

4. Jedrnata opredelitev geografskega območja

Proizvodno območje testenin „Pasta di Gragnano“ z zaščiteno geografsko označbo pokriva celotno ozemlje občine Gragnano, ki leži v pokrajini Neapelj.

5. Povezava z geografskim območjem

Kraj Gragnano je že od 16. stoletja znan po proizvodnji testenin iz trde pšenice. Zgodovinski pomen te dejavnosti v Gragnanu je bil tako velik, da je vplival na urejanje naselij. Sredi 19. stoletja, ko se je izvajal nov mestni načrt, sta bili širina ulic in višina stavb zasnovani tako, da je lahko veter bolje krožil in so se testenine lažje sušile.

V občini Gragnano so se za proizvodnjo testenin od nekdaj uporabljali bronasti modeli. Ta posebnost je privedla do izdelave različnih vrst modelov, ki omogočajo proizvodnjo različnih oblik testenin, te pa je domišljija lokalnega prebivalstva povezala z dogodki v anekdotah in lokalnih pripovedih.

Poleg tega je gorovje Lattari v bližini Gragnana vedno zagotavljalo obilo vode. Ta naravni vir je nedvomno olajšal proizvodnjo testenin, ker gre na eni strani za sestavino, ki jo je treba dodati pšeničnemu zdrobu za pripravo testa za testenine, in ker je na drugi strani poganjal mlinske kamne v mlinih, ki so se uporabljali za mletje pšenice in torej za proizvodnjo moke.

O tem priča „Valle dei Mulini di Gragnano“ (granjanska dolina mlinov), v kateri je še vedno mogoče občudovati ostanke objektov, ki so se nekoč uporabljali v postopku proizvodnje testenin „Pasta di Gragnano“.

Gragnano je zaradi dolge tradicije proizvodnje testenin danes znan kot „mesto testenin“.

Testenine „Pasta di Gragnano“ imajo nagubano površino, ki omogoča dobro mešanje z različnimi omakami in kuhanje „al dente“.

Poleg tega je proizvod zaradi izvirnih oblik, ki so rezultat ustvarjalnosti lokalnih poklicnih testeninarjev, zelo prepoznaven med kupci.

Zahtevo za priznanje ZGO „Pasta di Gragnano“ utemeljujeta ugled in sloves proizvoda. Testenine „Pasta di Gragnano“ so znane po tradicionalni metodi proizvodnje, ki vključuje uporabo bronastih modelov.

Zaradi njih so testenine nagubane in lažje vpijejo omake in začimbe. Ker so modeli izdelani iz brona, se testo v fazi iztiskanja drži modela in tako nastajajo drobna nagubana območja, v katera kuhane testenine zlahka vpijejo omake in jih v njih zadržijo. S tem se tudi poveča površina, ki pride v stik z brbončicami, izkoristijo najboljše lastnosti surovin ter hkrati ohranjata značilen okus in vonj po pšenici.

Zaradi navedenih lastnosti in številnih izvirnih oblik, ki so jih ustvarili mojstri testeninarji, so testenine „Pasta di Gragnano“ zelo cenjene med kuharskimi mojstri in potrošniki, kar je razvidno iz številnih člankov, objavljenih v kuharskih in gastronomskih revijah. Nekateri primeri takih člankov so: „La pasta dei grandi chef“, objavljen v reviji „Cucina Gourmet“ (str. 122–124, izd. Edifim, 2010), „La pasta di Gragnano“, objavljen v gastronomskem vodniku „L’Italia del Gambero Rosso“ (str. 89, izd. Sole 24 Ore, 2007), in „La Pasta Artigianale: aziende storiche“, objavljen v vodniku „Adesso pasta“ (str. 54–55, izd. Altraeconomia, 2010). Poleg teh publikacij so bili objavljeni tudi drugi članki v dnevnem tisku, kot so „Sfida fra chef con la pasta di Gragnano“ (La Repubblica, 21. junij 2012), „Italie: à Gragnano la vie rêvée des pâtes“ (Le Monde, 17. december 2010), „A Gragnano tutti pazzi per la pasta“ (Corriere della sera, Doveviaggi.it, februar 2012), „Spaghetti, penne e rigatoni: dalla ‚base‘ alle 5 stelle“ (Corriere della sera, 25. april 2012), „Pasta Diva“ (Corriere della sera – itinerari gastronomici, 6. oktober 2010).

Bronasti modeli so se v Gragnanu ohranili kljub naraščajoči uporabi teflonskih modelov. Čeprav teflon res olajša postopek proizvodnje, ne dosega značilnosti tradicionalnih metod proizvodnje iz Gragnana, zaradi katerih so testenine „Pasta di Gragnano“ zaslovele.

Omeniti je treba še pozornost, ki jo testeninarji iz Gragnana namenjajo pravilnemu poteku faze sušenja. To je zapuščina preteklosti, ko so testenine obešali na sušilnike, nameščene na odprtem zraku na ulicah Gragnana. Če je faza sušenja pravilno izvedena, se testenine bolje kuhajo ter zadržijo vonj in okus.

Gragnano že nekaj let gosti tematsko prireditev, ki vključuje poulične predstavitve starih postopkov proizvodnje testenin „Pasta di Gragnano“.

Zgodovinska besedila in literatura o testeninah „Pasta di Gragnano“ potrjujejo, da njihova proizvodnja sega v 16. in 17. stoletje. V času Kraljestva dveh Sicilij sredi 19. stoletja se je glas o testeninah iz Gragnana ter trdem delu in znanju njegovih prebivalcev, potrebnih za proizvodnjo teh testenin, razširil po vsem kraljestvu.

Proizvodnja testenin v Gragnanu je tik pred združitvijo Italije cvetela, saj je tam obratovalo približno 100 tovarn testenin, ki so zaposlovale prek 70 % delovno aktivnega lokalnega prebivalstva.

Od začetka 20. stoletja je ime „Pasta di Gragnano“ postalo dobro poznano v vsakdanjem jeziku in poslovni dejavnosti, tako da trgovci na drobno iz Firenc, Torina in Milana, pa tudi od drugod po svetu že leta povprašujejo po velikih količinah teh testenin.

Sklic na objavo specifikacije proizvoda

(drugi pododstavek člena 6(1) te uredbe)

Ministrstvo je z objavo zahtevka za spremembo v zvezi z ZGO „Pasta di Gragnano“ v Uradnem listu Italijanske republike št. 170 z dne 24. julija 2018 sprožilo nacionalni postopek ugovora. Celotno besedilo proizvodne specifikacije je na voljo na spletnem mestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijstvo, prehrano in gozdarstvo (http://www.politicheagricole.it), na kateri izberete „Qualità e sicurezza“ (v zgornjem desnem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.